P6_TA(2005)0134

Uporaba nedovoljenih poživil v športu

Resolucija Evropskega parlamenta o boju proti uporabi nedovoljenih poživil v športu

Evropski parlament,

- ob upoštevanju Deklaracije o športu št. 29 iz priloge k Amsterdamski pogodbi in člena III-282 Pogodbe o Ustavi za Evropo,

- ob upoštevanju resolucije Parlamenta z dne 7. septembra 2000 [1] o sporočilu Komisije o načrtu podpore Skupnosti za boj proti uporabi nedovoljenih poživil v športu,

- ob upoštevanju sklepov Sveta in predstavnikov vlad držav članic na zasedanju v Svetu z dne 4. decembra 2000 o boju proti uporabi nedovoljenih poživil [2],

- ob upoštevanju svoje resolucije z dne 7. septembra 2000 o poročilu Komisije Evropskemu svetu o ohranitvi sedanjih športnih struktur in varstvu družbene vloge športa v okviru Skupnosti — Helsinško poročilo o športu [3],

- ob upoštevanju Svetovnega protidopinškega kodeksa, sprejetega 5. marca 2003 v Kopenhagnu,

- ob upoštevanju javne obravnave svojega Odbora za kulturo in izobraževanje z naslovom "Jemanje nedovoljenih poživil v športu: ovira pri doseganju športnega ideala" z dne 29. novembra 2004,

- ob upoštevanju člena 108(5) svojega Poslovnika,

A. ker so številni pripetljaji v zvezi z uporabo nedovoljenih poživil med olimpijskimi igrami v Atenah leta 2004 znova dokazali, da je uporaba nedovoljenih poživil na žalost še vedno realnost, proti kateri se je treba boriti,

B. ker sta javno zdravje in zaščita otrok prednostni nalogi Evropske unije,

C. ker je uporaba nedovoljenih poživil resnični problem javnega zdravja in ker se tiče vseh vključenih v šport, tudi mladine in amaterskih športnikov, ki dobijo prepovedane snovi npr. v centrih za fitnes in vedno pogosteje na internetu,

D. ker bi morala Evropska unija nadaljevati uspeh projekta Evropsko leto izobraževanja skozi šport tako, da bi sprejela ukrepe za reševanje vseh vidikov uporabe nedovoljenih poživil v športu,

E. ker Pogodba o Ustavi za Evropo zagotavlja primerno pravno osnovo za pripravo in izvajanje ukrepov Skupnosti na področju športa,

F. ker obstaja naraščajoč pritisk na športnike, ki se soočajo z zelo utrudljivimi zahtevami ter pritiski medijev in gospodarstva,

1. poudarja, da je zatekanje h kemičnim snovem za izboljšanje rezultatov v nasprotju z vrednotami športa kot družbene, kulturne in izobraževalne dejavnosti;

2. ugotavlja, da medtem ko je bilo uživanje mamil prisotno skozi zgodovino športa, postaja danes uporaba nedovoljenih poživil bolj nevarna, saj se uporabljajo snovi kot so rastni hormoni, eritropoetin in postopke kot je transfuzija krvi;

3. je zaskrbljen zaradi fizičnega in psihičnega zdravja profesionalnih in amaterskih športnikov;

4. poudarja pomen izvajanja neodvisnih longitudinalnih medicinskih raziskav;

5. poziva Komisijo, naj sprejme ukrepe za zagotavljanje učinkovitega nadzora zunanjih meja Evropske unije in boj proti trgovanju z nedovoljenimi snovmi;

6. poziva Komisijo, da izvede učinkovito in enotno politiko na vseh povezanih področjih, zlasti na področju javnega zdravja, preprečevanja, izobraževanja in farmacevtskih raziskav;

7. poziva Komisijo, naj podpre trajno informacijsko kampanjo z namenom oblikovanja učinkovite politike preprečevanja;

8. poziva države članice in Komisijo, da okrepijo sodelovanje s Svetovno protidopinško agencijo (WADA), Svetom Evrope in Svetovno zdravstveno organizacijo (WHO) na način, ki Evropski Uniji omogoča učinkovito delovanje v zvezi s preprečevanjem in nadzorom uporabe nedovoljenih poživil;

9. poziva Komisijo, da vključi vse zainteresirane strani v športu v postopek odločanja glede uporabe nedovoljenih poživil, da bi učinkovito naslovili problem in gradili pozitivno podobo športa in fizičnih aktivnosti;

10. poziva Komisijo, naj spodbuja usklajevanje med državami članicami pri razvoju učinkovitih metod nadzora in dovoljevanja uporabe kemičnih snovi in spojin v športnih dvoranah in centrih, ki jih obiskujejo predvsem mladi;

11. poziva Komisijo, da v Sedmem okvirnem programu predlaga nadaljnje raziskave o različnih metodah za odkrivanje in nadzor uporabe nedovoljenih poživil;

12. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, državam pristopnicam, nacionalnim in mednarodnim športnim zvezam, Mednarodni konjeniški zvezi, Svetu Evrope, Mednarodnemu olimpijskemu komiteju in Svetovni protidopinški agenciji.

[1] UL C 135, 7.5.2001, str. 270.

[2] UL C 356, 12.12.2000, str. 1.

[3] UL C 135, 7.5.2001, str. 274.

--------------------------------------------------